बचपन से ही राजनीतिक गतिविधियों में उनकी गहरी रूचि थी। उस काल में सभी आयु वर्गों और सामाजिक समूहों के लोग राष्ट्रीय आंदोलन में हिस्सेदारी कर रहे थे। सार्वजनिक जीवन में उनका प्रवेश सन 1938 में हुआ, जब उनके गांव के पास स्थित ओएनी में आचार्य नरेन्द्र देव प्रांतीय किसान सम्मेलन को संबोधित करने आए। सम्मेलन में एक जिज्ञासु विद्यार्थी को उपस्थित देखकर आचार्य नरेन्द्र देव ने उन्हें सभा को संबांधित करने के लिए आमंत्रित किया। धीरे-धीरे जनता, व विशेषकर विद्यार्थियों व युवाओं में उनकी लोकप्रियता बढ़ती गई। भारत छोड़ो आंदोलन में भाग लेने के कारण उन्हें गिरफ्तार कर लिया गया और सन 1942 से 1945 तक वे जेल में रहे (पाठकः 2008)। उन्होंने अपनी बी.ए. की पढ़ाई बीच में ही छोड़ दी। वे आल इंडिया स्टूडेंट्स फेडरेशन के सक्रिय सदस्य थे और अपने गांव में युवाओं की गतिविधियां आयोजित करते रहते थे। जेल में रहने के दौरान उनका जुड़ाव कांग्रेस सोशलिस्ट पार्टी से हो गया और रिहाई के बाद वे उसके पूर्णकालिक कार्यकर्ता बन गए। सोशलिस्ट पार्टी के 1948 में कांग्रेस अलग हो जाने के बाद वे सोशलिस्ट पार्टी के साथ ही बने रहे (ब्रास 1973, 342-43)। वे मृत्युपर्यन्त प्रतिबद्ध समाजवादी रहे।